શહેરના મોકળા રસ્તા ઉપર વાહનો બેફામ ગતિએ દોડવા લાગ્યાં છે. ગોતા બ્રિજ ઉપર મધરાતે પૂરઝડપે દોડતી કારે બે ટુ વ્હીલરને ટક્કર મારતાં બાઈકચાલકનું મૃત્યુ નિપજ્યું હતું. કારચાલકે પોતાનું BP (બ્લડપ્રેસર) વધી જતાં અકસ્માત થાયની કેફિયત આપી છે. જો કે, ટ્રાફિક એ ડિવિઝન પોલીસે કારચાલક, ગાંધીનગરના દિપ જયેશભાઈ પટેલનું બ્લડ સેમ્પલ દારૂ પીધો હોવાની શંકાથી તપાસ માટે મોકલ્યું છે. ટ્રાફિક પોલીસ હવે આ કારચાલક વાહન ચલાવે તે જોખમી હોવાનું જણાઈ રહ્યું હોવાનું જણાવી લાઈસન્સ રદ કરવા કાર્યવાહી કરી શકે છે. જીવલેણ અકસ્માતની અન્ય બે ઘટનામાં સાબરમતીમાં BRTS બસે એક યુવકને કચડી નાંખ્યો હતો. જ્યારે, એરપોર્ટ પાસે બે ટુ વ્હીલર અથડાતાં એકનું મૃત્યુ થયું છે..